Shavkat Mirziyoyevning uzoq parvozlari uchun milliarder Alisher Usmonovning samolyoti ijaraga olindi

O‘zbekiston hukumati mamlakat Prezidenti Shavkat Mirziyoyev xorijiy safarlarga kelib chiqishi o‘zbekistonlik bo‘lgan rossiyalik milliarder Alisher Usmonovning samolyotida parvoz qilayotgani haqida xorijiy OAVlarda berilgan xabarlarni tasdiqladi.

“O‘zbekiston havo yo‘llari” milliy aviakompaniyasi 14-oktabr kuni mazkur holat bo‘yicha axborot berib, Alisher Usmonovning samolyotidan foydalanish uchun “amaldagi bozor narxlari bo‘yicha tijorat shartlarida” ijara shartnomasi imzolanganini ma’lum qildi va samolyotni ijarga bergani uchun O‘zbekiston hukumati nomidan rossiyalik milliarderga minnatdorchilik bildirdi.
O‘zbekiston hukumati tomonidan “O‘zbekiston havo yo‘llari” milliy aviakompaniyasiga uzoq masofalarga mo‘ljallangan parvozlar vaqtida O‘zbekiston Prezidentining rasmiy samolyoti sifatida foydalanish uchun ijaraga olish ehtimoli bilan bir necha samolyot izlash va saralash haqida topshiriq berilgan edi.
Qulaylik, xavfsizlik va texnik tayyorgarlik nuqtai nazaridan GlobalJet operatori tomonidan taklif qilingan Airbus 340 M-IABU samolyoti tanlandi. Milliy aviakompaniya havo kemasining egasi hisoblangan Klaret Aviation Limited kompaniyasi bilan amaldagi bozor narxlari bo‘yicha tijorat shartlarida ijara shartnomasini imzoladi.
“O‘zbekiston havo yo‘llari” milliy aviakompaniyasi O‘zbekiston hukumati nomidan janob Alisher Burhonovich Usmonovga Airbus 340 M-IABU samolyotini yuqorida qayd etilgan kelishuv asosida O‘zbekiston Prezidenti foydalanishi uchun ijaraga berishga rozilik bildirgani va samolyotni tezkorlik bilan taqdim etgani uchun minnatdorchilik bildiradi.
“O‘zbekiston havo yo‘llari” MAK axborotidan
Xorijiy OAVlarda O‘zbekiston Prezidenti Shavkat Mirziyoyev dastlab AQShga, so‘ng Rossiyaning Sochi shahriga rossiyalik milliarder Alisher Usmonovga tegishli, nomi “Burhon” bo‘lgan samolyotda parvoz qilgani haqida xabarlar paydo bo‘lgan edi. O‘zbekiston hukumati bu xabarlarga dastlab munosabat bildirmagan edi.
Biroq O‘zbekiston televideniyesi axborot dasturlarida shu vaqtgacha an’anaviy ravishda namoyish etib kelingan davlat rahbarining xorijga jo‘nab ketishi va qaytishi vaqtidagi samolyotga chiqish va undan tushish lavhalarining ko‘rsatilmagani bu xabarlarni bilvosita tasdiqlagan edi.
“O‘zbekiston havo yo‘llari”ning axborotida kelishuv bo‘yicha milliarder Alisher Usmonovning samolyoti qachongacha O‘zbekiston Prezidenti uchun rasmiy havo kemasi vazifasini bajarishiga aniqlik kiritilmagan. O‘zbekiston Prezidenti uchun yangi “birinchi raqamli bort” sotib olinishi rejalashtirilgan-rejalashtirilmagani haqida axborot yo‘q.